Mõnus jõulusagin on selleks korraks läbi saamas. Ees ootab paar vabamat päeva, töö on ette ära tehtud, isegi aasta esimene kaanekas on juba pildistatud. Kummaline, et  just nüüd, kus pea kõik need isetehtud seebid, vannipommid ja prõksuga mandlid on kingiks laiali jagatud on mul korraga aega. Just nüüd tundub sobiv hakata kingitusi nikerdama, meisterdama, küpsetama, sest linn on paksu lume all ja tööle ruttama ei peagi.  Tõesõna, ma vahetaks selle aastavahetuse ja jõulu omavahel ära. Mulle sobiks igatahes küll, et see suur sebimine ja jooksmine, tööde ette tegemine jms päädiks ilutulestiku ja aastalõpu mölluga. Ja siis alles saabuks vaikne jõuluaeg. Just praegu on  aega, et kingitusi meisterdad, harjutada jõululaule, käia kirikus, lähedastel külas ja muidugi küpsetada. Aga eks ma seda teengi, midagi toredat endale, mitte kingiks. Sellest jõulueelsest möllust olen ma aga niivõrd väsinud, et aastavahetuse tahaks kuidagi vaikselt üle elada. Vaatab, mis saama hakkab aga ilmselt olen kodus ja vahin telekat. Või kui laiskusest jagu saan, siis vean end linna, et oma silmaga näha kuidas kultuuripealinn ellu ärkab. Bussid pidavat sel aastal lausa öösel liikuma :)